Կարեն Նազարյան․ - Նախ ասեմ, որ դեռևս 2013 թվականի նոյեմբերին Վիլնյուսում կայացած Արևելյան գործընկերության գագաթաժողովի ընթացքում ընդունվել էր Հայաստան - Եվրամիություն համատեղ հայտարարություն, որով մենք վերահաստատել էին Հայաստանի հանձնառությունը ավելի զարգացնել ու ամրապնդել փոխադարձ հետաքրքրություն ներկայացնող բոլոր ոլորտներում համապարփակ համագործակցությունը Եվրամիության հետ: Ինչպես արձանագրվում է հենց այդ համատեղ հայտարարությունում, կողմերը համաձայնվել էին հարաբերությունները կարգավորող իրավական նոր հիմքի ստեղծման անհրաժեշտության շուրջ: Եվ տեղյակ եք արդեն, որ Հայաստան - Եվրոպական միություն համագործակցության նոր շրջանակի ձևավորման ուղղությամբ գործընթացն արդեն մեկնարկել է: Քննարկումներն ընթանում են թե՛ առևտրային հարցերի շուրջ և թե՛ քաղաքական, արդարադատության և ոլորտային համագործակցության բաղադրիչների շուրջ: Այս նպատակին հասնելու համար ակնկալում ենք, որ երկուստեք կարող ենք ամրագրել արդեն ձեռք բերված պայմանավորվածությունները մի շարք ոլորտներում: Մասնավորապես, առևտրի և մնացած ոլորտներում, որ ես թվարկեցի՝ հաշվի առնելով, իհարկե, դրանց համատեղելիությունը Եվրասիական տնտեսական միությանն անդամակցելու արդյունքում Հայաստանի ստանձնած նոր պարտավորությունների հետ: